Geen partytjie in Londen vir Fidji | Netwerk24
Aminiasi Tuimaba van Fidji in aksie in die sewestoernooi in Hongkong in April. Foto: Getty Images
Die voorlaaste sewestoernooi van die seisoen word die naweek in Engeland se hoofstad beslis, met die swanesang 'n week later in Parys.
Dit kan behoorlik 'n gestoei afgee tussen Amerika en Fidji om oor minder as 'n week as die algehele kampioen gekroon te word. Amerika is tans die voorloper op die algehele punteleer met 145 punte, gevolg deur Fidji op 142 punte.
Fidji het natuurlik slegte herinneringe aan verlede seisoen toe Suid-Afrika hom teen alle verwagting in in Parys verbygesteek het om die kroon te dra. Juis daarom wil die span se bestuur vanjaar niks aan die toeval oorlaat nie.
Fidji se hoë kommissaris het ook ondersteuners ingelig dat 'n groot partytjie wat vir Sondagaand in die Engelse hoofstad beplan is, afgelas is sodat die span op Parys kan fokus, aldus rugbypass.com.
Fidji is die verdedigende kampioen in Londen nadat hy die Blitsbokke in 2018 in die eindstryd met 21-17 geklop het. – Sportredaksie